Ο **Γεώργιος Θ. Τσουμής** (1920-2011) ήταν Έλληνας επιστήμων ξύλου, ομότιμος καθηγητής στο Αριστοτέλειο Πανεπιστήμιο Θεσσαλονίκης στο Τμήμα Δασολογίας και Φυσικού Περιβάλλοντος, ο οποίος υπήρξε για σειρά ετών εκλεγμένο μέλος της Διεθνούς Ακαδημίας Επιστήμης Ξύλου (*International Academy of Wood Science*).

Βιογραφικά στοιχεία και σπουδές
-------------------------------

Γεννήθηκε στην Κοζάνη στις 13 Σεπτεμβρίου 1920 και ήταν γιος του Θωμά και της Αικατερίνης Τσουμή.

Σπούδασε την επιστήμη της δασολογίας στο Αριστοτέλειο Πανεπιστήμιο Θεσσαλονίκης και έλαβε το δίπλωμά του -με άριστα- το 1942. Μετά από υποτροφία *Fulbright*, έφυγε στις ΗΠΑ και ολοκλήρωσε τις μεταπτυχιακές του σπουδές στο Πανεπιστήμιο του Μίσιγκαν, το 1951, με ειδίκευση στην τεχνολογία ξύλου. 

Πρόσθετα, το 1957, από το Πανεπιστήμιο του Γέιλ έλαβε το διδακτορικό του δίπλωμα και υπήρξε -τότε- ο πρώτος Έλληνας ερευνητής με ανώτατες σπουδές σε αυτό το γνωστικό αντικείμενο (επιστήμη ξύλου).

Σταδιοδρομία και διακρίσεις
---------------------------

Την περίοδο 1961-1965 υπηρέτησε ως επίκουρος καθηγητής στα πανεπιστήμια *Montana University* και *University Park* της Πενσυλβάνια των ΗΠΑ, ενώ το 1966 διετέλεσε επισκέπτης καθηγητής στο Πανεπιστήμιο του Γέιλ.

Στη συνέχεια επέστρεψε στην Ελλάδα και εκλέχθηκε τακτικός καθηγητής στο ΑΠΘ. Υπήρξε ο πρώτος καθηγητής ΑΕΙ, που την δεκαετία του 1960 και του 1970, οργάνωσε εργαστήρια και συναφείς σπουδές στην επιστήμη και την τεχνολογία ξύλου στην Γεωπονοδασολογική Σχολή στο Αριστοτέλειο Πανεπιστήμιο Θεσσαλονίκης. Συνταξιοδοτήθηκε το 1987 και έλαβε τιμητικά από το ΑΠΘ τον τίτλο του ομότιμου καθηγητή.

Υπηρέτησε επίσης ως Πρόεδρος της Ελληνικής Δασολογικής Εταιρείας (1983-1984) και ήταν ιδρυτικό μέλος της Ελληνικής Γεωργικής Ακαδημίας. Διετέλεσε επίσης μέλος της διεθνούς επιστημονικής εταιρείας, *International Association of Wood Anatomists* (IAWA).

Το 1984 και το 1985, αντίστοιχα, διετέλεσε επισκέπτης καθηγητής στα αμερικανικά πανεπιστήμια *Colorado State University* και *Auburn University* στην Αλαμπάμα.

Έγραψε αρκετά βιβλία για επιστημονικά και τεχνολογικά θέματα του ξύλου και το ερευνητικό του έργο τυγχάνει διεθνούς αναγνώρισης. Το βιβλίο του με τίτλο *΄΄Science and Technology of Wood – Structure, Properties, Utilization΄΄* (1991), το οποίο εκδόθηκε από τον οίκο *Verlag Kessel*, έχει λάβει έως σήμερα περισσότερες από 1.600 ετεροαναφορές στη διεθνή βιβλιογραφία.

Ως αναγνώριση για το ερευνητικό του έργο, εκλέχθηκε το 1975 τακτικό μέλος (*fellow*) στην *International Academy of Wood Science*, η οποία περιλαμβάνει τους πιο αναγνωρισμένους επιστήμονες, τεχνολόγους και μηχανικούς ξύλου του κόσμου.

Προσωπική ζωή
-------------

Παντρεύτηκε το 1954 την Αλεξάνδρα Μαμάτσιου και μαζί απέκτησαν δύο γιους, τον Θωμά και τον Κωνσταντίνο Τσουμή, ιατρούς χειρουργικής και ορθοδοντικής, αντίστοιχα, στη Θεσσαλονίκη.

Εργογραφία
----------

* *‘’Wood as Raw Material: Source, Structure, Chemical Composition, Growth, Degradation and Identification’’*, Elsevier Science
* *‘’Επιστήμη και Τεχνολογία του Ξύλου (Α' τόμος)’’*, εκδόσεις Γαρταγάνη
* *‘’Επιστήμη και Τεχνολογία του Ξύλου (Β' τόμος)’’*, εκδόσεις Γαρταγάνη
* *‘’Συγκομιδή Δασικών Προίόντων’’*, εκδόσεις Γαρταγάνη
* *‘’Δάση και Περιβάλλον στην Αρχαία Ελλάδα’’*, εκδόσεις University Studio Press

Παραπομπές
----------

1. ↑   Dr. George Thomas Tsoumis, Prabook
2. ↑  «Deceased Fellows». *The International Academy of Wood Science*. 14 Νοεμβρίου 2012. Ανακτήθηκε στις 30 Μαρτίου 2023.
3. ↑  «Βιβλιοχώρα Online - Ηλεκτρονικό Βιβλιοπωλείο - τηλ 210-3828400 - Συγγραφέας». *Βιβλιοχώρα*. Ανακτήθηκε στις 30 Μαρτίου 2023.
4. ↑
5. ↑  «George Tsoumis». *‪Google Scholar‬*. Ανακτήθηκε στις 30 Μαρτίου 2023.
6. ↑   ‘’Science and Technology of Wood – Structure, Properties, Utilization‘’, by George Tsoumis
7. ↑   pg. 32
8. ↑  Tsoumis, G. (2013). *Wood as Raw Material: Source, Structure, Chemical Composition, Growth, Degradation and Identification*. Elsevier Science. σελ. 1. ISBN 978-1-4831-5952-2. Ανακτήθηκε στις 30 Μαρτίου 2023.
9. ↑  «Επιστήμη και Τεχνολογία του Ξύλου (Α' τόμος)». *Βιβλία-Εκδόσεις Γαρταγάνης*. 28 Ιουνίου 2022. Ανακτήθηκε στις 30 Μαρτίου 2023.
10. ↑  «Επιστήμη και Τεχνολογία του Ξύλου (Β' τόμος)». *Βιβλία-Εκδόσεις Γαρταγάνης*. 28 Ιουνίου 2022. Ανακτήθηκε στις 30 Μαρτίου 2023.
11. ↑  «Συγκομιδή Δασικών προϊόντων: Γεώργιος Θ. Τσουμής». *metabook*. Ανακτήθηκε στις 30 Μαρτίου 2023.
12. ↑  «Γεώργιος Τσουμής, Δάση και περιβάλλον στην αρχαία Ελλάδα, 2007». *Αρχαιολογία Online*. 28 Ιουνίου 2008. Ανακτήθηκε στις 30 Μαρτίου 2023.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 28987105
* **ΕΒΕ**: 31204
* **AA**: 139121
* **BiblioNet**: **69151**
* LCCN: n90677309
* ISNI: 0000 0001 0331 9744
* GND: 140135200
* SUDOC: 127520791
* BIBSYS: 90604098
* CiNii: DA05876196

 |

 |